Ka March 12, 1999, moatlhodi o ne a tlhopha barutegi ba le batlhano gore ba sekaseke dikgatiso tsa Basupi ba ga Jehofa mme a bo a emisa tsheko eo ka nakwana. Mo kgannyeng nngwe e e sa amaneng le tsheko eno ya Moscow, Lephata la Tshiamiso la puso ya Russia le ne le setse le laetse setlhopha sengwe sa barutegi go sekaseka dikgatiso tsa rona. Ka April 15, 1999, setlhopha seno se se neng se laetswe ke Lephata la Tshiamiso se ne sa bega gore ga se a fitlhela sepe se se kotsi mo dikgatisong tsa rona. Ka jalo, ka April 29, 1999, Lephata la Tshiamiso le ne la boa la kwadisa Basupi ba ga Jehofa semolao. Le fa go ne go na le tshedimosetso eno ntšha ya gore babatlisisi ba ne ba sa bona sepe se se phoso ka dikgatiso tsa rona, kgotlatshekelo ya Moscow e ne ya tatalalela gore go tlhomiwe setlhopha se sengwe gore se sekaseke dikgatiso tsa rona. Seno se ne sa dira gore go nne le sengwe se se sa tlwaelegang—Basupi ba ga Jehofa ba ne ba amogelwa semolao mo nageng yotlhe ya Russia ke Lephata la Tshiamiso e le bodumedi jo bo ikobelang molao, mme ka nako e e tshwanang ba batlisisiwa ke Lephata la Tshiamiso la kwa Moscow ka gonne le re ba tlola molao!